Kurnėnų Lauryno Radziukyno mokykla

Kurnėnų Lauryno Radziukyno mokykla – veikusi bendrojo lavinimo mokykla Kurnėnų kaime, Alytaus rajone. Mokyklos pastatai stūkso netoli kelio , tarp Luksnėnų ežero ir Aniškio miško. Buvusios švietimo įstaigos juridinio asmens kodas: 190238333.Išregistruota švietimo ir mokslo institucija „Alytaus rajono savivaldybės Kurnėnų Lauryno Radziukyno pradinė mokykla“ aikos.smm.lt

Mokyklos statybą tarpukaryje finansavo kraštietis Amerikos lietuvis Laurynas Radziukynas (1880-1966). Kurnėnų mokyklos statinių kompleksas 1993 m. įrašytas į Nekilnojamųjų kultūros vertybių registrą. 

 Istorija 

Mokyklos statyba pradėta 1934 m., po dvejų metų, 1936 m. mokykla pastatyta. Spalio mėnesį pamokas pradėjo lankyti 51 mokinys. Visus statybos darbus finansavo čia gimęs ir augęs L. Radziukynas. Jis paaukojo 160 tūkst. litų, apskrities valdyba pridėjo 11 tūks. Statybinės medžiagos, mokykliniai suolai, lentos, stiklai langams buvo atvežti iš Čikagos, kur gyveno L. Radziukynas. Statybinė medžiaga ir inventorius buvo gabenami iš Čikagos į Niujorką, iš Niujorko plukdomi į Klaipėdą. Už atplukdytą krovinį reikėjo sumokėti 41 tūkst. litų muito mokestį. iš čia į Alytų atvežta traukiniais, toliau į Kurnėnus – arklių traukiamais vežimais. Buvo atgabenti suolai, durys, langai, parketas, radiatoriai, čiaupai. Plytas ir čerpes pirko Marijampolėje. Tais laikais mokykla buvo pakankamai moderni, jos galėjo pavydėti miestų mokiniai. Teritorijoje įrengtas artezinis gręžinys, vėjo jėgainė–siurblys. Vėjo jėgainė buvo naudojama pumpuoti vandeniui iš 97,3 m gylio artezinio gręžinio į rezervuarą vandens bokšte (vėjo variklis veikė iki 1975 m.). Mokykla turėjo centrinį šildymą ir biologiniu būdu tvarkomą kanalizaciją. Taip pat buvo dušas, sporto salė, parketu išklotos grindys.

Pagal L.Radziukyno projektą visus darbus atliko Balkūnų kaimo meistrai. Lietuvos herbo Vyčio mokyklos bokšte autorius dailininkas keramikas Vytautas Brazdžius (1897-1968), statybos darbams vadovavo architektas Pranas Medziukas, medžio darbams – Vladas Leščinskas. 

Pirmuoju mokyklos direktoriumi iki 1957 m. buvo Motiejus Ražanskas (1896–1981), sutvarkęs ir apželdinęs aplinką. Ilgametė Kurnėnų mokyklos direktorė, vėliau direktoriaus pavaduotoja kraštotyros darbui, Antanina Urmanavičienė 1996 m. sukūrė žodžius mokyklos himnui „Odė mokyklai“ (muz. J. Karpavičiaus), išleido knygelę „Kurnėnų Lauryno Radziukyno mokyklai – 60“.Alytaus krašto etnokultūra. Antanina Urmanavičienė alytus.rvb.lt

1988 m. rugpjūčio 23 d. atidengtas ir restauruotas sovietmečiu užtinkuotas Vytis mokyklos bokšte. Mokykla gyvavo iki 2008 m. Sovietmečiu veikė kaip aštuonmetė mokykla, vėliau Kurnėnų Lauryno Radziukyno pagrindinė mokykla, Santaikos pagrindinės mokyklos Kurnėnų Lauryno Radziukyno skyrius, Santaikos pagrindinės mokyklos Luksnėnų pradinio ugdymo skyrius.  

Mokyklos ir jai priklausančiuose pastatuose 2009 m. planuota įrengti viešąją turizmo infrastruktūrą, pritaikyti kultūros paveldo pastatą ekspozicijoms rengti. Lėšų buvo numatoma gauti per tikslinę Lietuvos ir Lenkijos bendradarbiavimo per sieną programą.Dėl Kurnėnų mokyklos remonto 2014 m. duomenimis, mokykla stūksojo apleista. 2019 m. mokykla pradėta restauruoti. 2020 m. rudenį mokykla baigta remontuoti, pritaikyta lankymui.Unikali Alytaus rajono mokykla prikelta naujam gyvenimui dainavoszodis.ltAmerika Alytaus rajone – prikelta ypatinga Kurnėnų mokykla tęsia istoriją (renginių programa) danielius.net

 Direktoriai 

 Motiejus Ražanskas, 1936–1957 m.
 Antanina Urmanavičienė

 Šaltiniai 

 Nuorodos  

 Kurnėnų mokyklos pradžia 
 Alytaus krašto lankytinos vietos
 Kurnėnų Lauryno Radziukyno mokyklos draugija facebook.com
Kategorija:Buvusios Alytaus rajono savivaldybės mokyklos
Kategorija:Alytaus rajono paveldas